 Sagaal sano kaddib qaadashadii xornimada oo ku beegnayd bishii oktoober 1969-kii waxaa gaadmo lagu dilay Madaxweynihii Jamhuuriyadda Soomaaliya, Cabdirashiid Cali Sharmarke, isagoo ku guda jirey booqasho uu ku marayey qaar ka mid ah gobolada dalka Soomaaliya, iyadoo shirqoolka dilkaasi uu fuliyey mid ka mid ahaa ciidammadii Ilaalada ahaa ee la socday Madaxweynaha, inkastoo lagu kala aragti duwan yahay cidda ka dambeysay shirqooka askarigaasi fuliyey, waxaana taladii dalka la wareegay ciidammadii qalabka siday oo afgembi aan bilowgiisii hore dhiig ku daadan ku qabsaday talada dalka, hase yeeshee tallaabadii 1-aad ee ay qaadeen ay noqotay inay xabsiyada ka buuxiyeen qaar ka mid ahaa saraakiishii sare ee ciidammada iyo kuwii maamulkii dowladii rayidka ahayd, sidoo kalena muddo gaaban kaddib waxa ay goob fagaare ah ku soo xireen isla markaana toogasho ku dileen 3 ka mid ahaa saraakiishii sarsare ee ciidammada oo lagu eedeeyey inay qorsheynayeen afgembi, hase yeeshee cadeyn rasmi ah la isma weydiin karin, waxayna dadka qaar ku fasiraan in tallaabadaasi ahayd Weysha gowrac, Dibi ha ku quus-qaatee, taas oo micnaheedu yahay in dadka lagu cabsi geliyo dilka saraakiishaasi si loo waayo koox ama beel dowladda ka hor timaadda ama talada soo hawaysata. 